‘Helfte van Pretoria’ sonder kragŉ Probleem by die Njala-kragstasie het tot onderbrekings by verskeie ander substasies gelei. (Foto ter illustrasie: Yaoqi LAI) Groot dele van Pretoria-Oos en -Noord is Donderdag sonder krag gelaat nadat ŉ dubbele kragdraad van 132 kV by die Njala-kragstasie uitgeskop het. Luidens ŉ plasing deur die Tshwane-metroraad op Twitter word die Wapadrand-, Waltloo-, Mooikloof-, Mamelodi-, Koedoespoort-, Pumalani- en Pyramid-substasie deur die onderbreking geraak. 132kv double line trip Njala WaltlooWapadrand, Mooikloof , Waltloo Mamelodi, Koedoespoort Pumulani, and Pyramid affected. #PowerAlert — City of Tshwane (@CityTshwane) February 3, 2022 Verwarde inwoners het hulle tot Facebook gewend om agter die kap van die byl te kom aangesien fase 2-beurtkrag weer van Woensdag 11:00 ingestel is. Luidens ŉ boodskap deur Malcolm de Klerk, DA-raadslid, word die helfte van Pretoria hierdeur geraak. “Neem asseblief kennis dat daar gewerk word om alles so gou moontlik weer aan te skakel. Neem in ag dat alle hoëladingstoestelle en geisers afgeskakel moet word om onderbrekings by plaaslike substasies te vermy.” Daar is in dié stadium geen aanduiding van wanneer die kragtoevoer weer na geraakte gebiede herstel sal word nie. “Net ŉ trip by Njala. Kom gewoonlik gou reg. Hou moed,” het ene Annemarie Nortjé op Facebook geskryf.